I u Britaniji bura oko fotografija iz iračkih zatvora (2/5/04) - 2004-05-02
"Daily Mirror" objavio fotografije britanskih vojnika koji, kako se čini, maltretiraju zatvorenike
Britanski premijer Tony Blair izjavio je da je zlostavljanje zatvorenika u Iraku potpuno neprihvatljivo. Britanski je čelnik dao ovu izjavu nakon što je dnevni list "Daily Mirror" objavio fotografije na kojima se vide, kako se čini, britanski vojnici kako maltretiraju zatvorenike. Gospodin Blair je kazao da bi, ukoliko se pokaže da su objavljene fotografije autentične, takvo zlostavljanje trebalo najoštrije osuditi. Britanska vojska istražuje te fotografije, na kojima se vide britanski vojnici kako tuku jednog iračkog zatvorenika i kako po njemu mokre. Ove su fotografije objavljene nakon što je svjetski mediji objavili fotografije na kojima američke snage ponižavaju zatvorenike. Predsjednik Bush izrazio je "duboko gnušanje" zbog ovog slučaja. Na tim fotografijama vide se američki vojnici kako se smiju golim zarobljenicima naslaganim u piramidu ili postavljenim u poze koje podsjećaju na snošaj. Američka vojska podigla je optužnice protiv šestoro vojnika u vezi s ovim slučajem, a vjeruje se da će biti podignute i druge optužnice. Fotografije iz iračkih zatvora izazvale su zgražanje diljem svijeta. Arapska liga zatražila je da se odgovorni izvedu pred lice pravde i da odgovaraju za svoja "divljačka djela".